顳葉

顳葉係哺乳類動物嘅四大腦葉其中一塊，位於大腦皮層最外側近耳仔嗰忽，負責將感官輸入處理成呢啲輸入應該代表嘅意義，便於語言上嘅理解等嘅過程，而且仲喺視覺訊息嘅處理上扮演咗一定嘅角色。

功能

長期記憶 
研究指，內側顳葉對於長期記憶嘅產生嚟講不可或缺。內側顳葉會同海馬體以及其他同記憶相關嘅腦區互相交換訊息，並且將呢啲唔同訊息結合埋一齊，產生一個個完整嘅長期記憶。研究發現，內側顳葉病變會搞到個病人冇辦法產生新嘅長期記憶，而短期記憶同埋舊有嘅長期記憶就通常唔會點受影響，但係亦都有一啲研究報告話內側顳葉受損搞到個病人記唔到同其他人相關嘅記憶。

聽覺處理 
神經科學研究表明，顳葉上側、後側、同外側等多個部份都參與高層嘅聽覺訊息嘅處理。耳仔會將收到外界訊息傳送到去顳葉嘅主要聽覺皮層嗰度，主要聽覺皮層會係噉咦處理吓啲訊息，並且初步噉將啲訊息詮釋同歸類，然後塊主要聽覺皮層就會將唔同類嘅聽覺訊息傳去唔同嘅次要聽覺皮層嗰度－呢啲次要聽覺皮層係一啲專化咗、淨係處理某啲特定聽覺訊息嘅腦區，例如布諾卡區就係位於顳葉上少少嘅一個腦區，專門處理語言相關嘅訊息。

語言處理 
主要聽覺皮層會向兩個重要嘅語言腦區傳訊號：頭先提咗嘅布諾卡區同埋韋力卡區，前者主要掌管個人對語言嘅使用，喺講嘢當中不可或缺，而後者就主要掌管聲同意思之間嘅連繫－語言大致上就係聲同意思之間嘅連繫，而呢個連繫似乎由韋力卡區主管，研究顯示，韋力卡區病變會搞到個病人出現所謂嘅感覺性失語症，即係話個病人能夠發出準確嘅聲，但講嘅嘢冇乜意思，例如個病人想講話佢去放狗，但講出嚟嘅嘢係「我知隻狗有啲唔舒服所以我想佢去行吓，我想好似你講嘅噉照顧吓佢」。呢啲腦區一齊組成咗個腦嘅語言處理系統。

臨床研究 
神經科學家好興研究病變：睇吓腦部唔同地方受損嘅病人喺行為同認知上有乜嘢缺失，再憑呢啲觀察推測受損咗嗰啲腦區所做嘅係乜嘢功能。根據呢啲研究，顳葉病變可以有以下呢啲症狀：

如果受損嘅係左右腦顳葉是但一邊嘅話
另一邊身體會出現象限盲；
幻覺

如果受損嘅係左右腦顳葉當中比較強嗰一方嘅話
感覺性失語症
失讀症，指讀文字上有困難；
語言失認，指理解同運用語言上有困難；
語言記憶障礙。

如果受損嘅係左右腦顳葉當中冇噉強嗰一方嘅話
非語言記憶受損；
音樂能力受損。

如果左右腦顳葉兩邊都受損嘅話
聾；
失憶症；
喪失感受情緒嘅能力；
記憶同學習能力受損。

如果特定顳葉區域受損：
內側顳葉受損會搞到病人喺回想視覺刺激嗰陣有困難。
下側顳葉受損通常會搞到個病人出現視覺失認，即係認唔到一啲熟悉嘅物件，又或者出現面懵病，即係認唔到人樣。
左前側顳葉受損可以引致學者症候群，即係喺某一方面嘅技能變到好勁，但係失去正常功能。
前側顳葉萎縮會引致皮克病，呢個病嘅症狀包括咗心情上嘅改變、注意力失調、同埋攻擊性嘅行為等等，而且仲會搞到個病人語言能力各方面同運動功能受損。
重複嘅顳葉發羊吊會引致各種感官嘅幻覺，以及係喪失處理記憶嘅能力。
精神分裂係一種嚴重嘅精神科疾病。其中一個病徵係聽覺上嘅幻覺，聽到一啲唔存在嘅聲。研究認為，呢種幻覺嘅起因係源於左腦顳葉出咗問題，尤其係主要聽覺皮層。主要聽覺皮層嘅灰質減少同埋第啲細胞上嘅異常會引致佢裏面出現一啲自發性出現嘅神經活動，令到塊主要聽覺皮層以為自己真係收到聽覺訊號，搞到個病人跟住以為自己真係聽到聲。

腦
腦區一覽
神經細胞
神經解剖學

攷

拎 

The medial temporal lobe memory system.
H. M.’s Medial Temporal Lobe Lesion: Findings from Magnetic Resonance Imaging.